發冷

瘧疾，又叫發冷病，卽係發冷，係種傳染病，由瘧蚊傳染。瘧蚊帶瘧原蟲，寄生體內，蚊針啄人時，原蟲傳到人身。原蟲並非昆蟲、爬蟲，而係簡單細胞生物。原蟲入肝先，再寄喺紅血球。

發冷之所以咁叫，係患者會發高燒，會感周圍冰冷。患者嚴重會休克，甚至死。

致人病嘅原蟲，有五種之多。而可以帶原蟲嘅蚊，只有按蚊呢系。

病理 
原蟲有蚊帶住。蚊一吸血，就由蚊口水注入人身。原蟲首先搵肝，匿喺肝細胞，自我分裂繁殖，到太多喇，肝細胞就爆開。原蟲搵轉搵紅血球細胞，匿喺入面，自我分裂繁殖。匿喺肝同紅血球細胞入面，故此免疫系統，難於察覺。更有幾十種蛋白質唔同變化，免疫系統都唔易認出。帶蟲紅血球，本應畀脾消滅，但係蟲會分泌蛋白質，令血球黐喺血管，就唔會過脾。不過黐住血管，會塞住微血管，如果係腦部有關，就會休克，甚至死。

喺血入面，有啲原蟲會做有性繁殖，生出配子，等下一次有蚊吸血，就可以寄入蚊身。

歷史 
發冷好耐以前就有，可能跟住人演化而嚟。史上最早記載係中原公元前二千七百年。古人知同沼地有關，喺熱帶同亞熱帶易惹到，叫做山林瘴氣。但點解有發冷病，就要等有顯微鏡同病理學先至明白。

一八八零年，法國醫生喺發冷病人血中，搵到瘧原蟲。一八九七年，英國人發現按蚊體內原蟲，但未有卽時跟進，但得加拿大人協助，家下知人嘅發冷病，原蟲係按蚊散播。同年，意大利人都有同樣發現。其他瘧原蟲，喺下年喺蚊搵到。

不過由蚊釘到發病，血入面搵唔到原蟲，啲人未知有乜事。直到一九四七年，英國人曉得喺肝度，原蟲分裂。英國人同美國人，最後曉得，某啲原蟲喺肝可展匿幾個月咁耐。至此先完全理解瘧原蟲嘅始末。

基因抗病 
由於發冷病太厲害，死唔少人。有啲身體內在缺陷，由於令原蟲不易喺體繁衍，亦得以流傳落來。如鎌刀形紅血球症、地中海貧血、葡萄酵素缺乏症等，紅血球帶氧不足，令原蟲難以繁衍。

社會 
發冷病通常係出現係窮地方，因爲無錢醫，病唔根治，病原就易散播開去。發冷病又搞到人短命易死，唔死都不能做事，太多人係咁，經驗知識流失，令社會經濟大受打擊，亦會令地方更加之窮。所以防治發冷，可以幫到呢啲地方復蘇。

史上有例，侵畧國去到發冷病地區，兵士病死無數，甚至病傳返本土，搞到不得不停止侵畧。

預防 
預防發冷病，有兩途。一由原蟲着手，一由蚊着手。原蟲方面，未有有用嘅疫苗，難搞。蚊方面就易啲。

蚊有幾個方法，一係阻蚊咬人。好似身上搽驅蚊藥，或者落蚊帳。如果蚊帳有藥，就更佳。蚊帳之所以有用，係因爲雌蚊挨晚出來搵食，搵血吸，直至成夜吸到血爲止。蚊帳喺保護人，夜晚睏覺阻蚊搵食。

蚊食完會就近扶嘢消化，牆油殺蚊藥，亦阻到蚊生殖。蚊喺死水生春，放走死水，或者死水變流水，蚊就難以繁殖。靜水中放魚食春食幼蟲，亦好有效。

呢啲方法，平過研制藥物。歐洲同美國，就係用呢啲方法，驅走發冷病。香港開埠初期，英人死傷枕籍，亦可能同發冷病搞事。當時唔知發冷病點來，但英人喺黃坭涌放水，香港城中，起街渠明渠暗渠，就起清理積水之效，防止蚊患。疾病亦得以減少。

傳染病